ኢትዮጵያ በሰላም ማስከበር ተልዕኮ ላበረከተችው አስተዋጽኦ ምስጋና ቀረበላት
የተባባሩት መንግስታት ድርጅት የሰላም ማስከበር ጉዳዮች ምክትል ዋና ፀሃፊ አተል ከሃር ኢትዮጵያ በሰላም ማስከበር ተልዕኮ ላበረከተችው አስተዋፅኦ ምስጋና አቀረቡ።ምክትል ዋና ፀሃፊው ከውጭ ጉዳይ ሚኒስትር ዴኤታ ሂሩት ዘመነ ጋር ተወያይተዋል።ውይይቱን የተከታተሉት የሚኒስቴሩ ቃል አቀባይ አቶ መለስ ዓለም የኢትዮጵያ ሰላም አስከባሪ ኃይሎች በዓለም ሠላምና መረጋጋት እንዲኖር ለከፈሉት መስዋዕትነት ምስጋና ማቅረብ የውይይቱ አጀንዳ እንደነበር ገልጸዋል።ኢትዮጵያ በፀጥታው ምክር ቤት ተለዋጭ አባልነቷ እያደረገችው ያለው አስተዋጽኦም ሌላው የውይይቱ አካል መሆኑን ተናግረዋል።ሚኒስትር ዴኤታዋ ሂሩት ዘመነም  ኢትዮጵያ በዓለም ሰላምና መረጋጋት እንዲኖር ከመንግስታቱ ድርጅት ጋር ለመሥራት ቁርጠኛ አቋም እንዳላት መግለጻቸውን ቃል አቀባዩ ተናግረዋል። በሶማሊያ ሰላምና መረጋጋት ለማምጣት በሚደረገው ጥረት ኢትዮጵያ ከሶማሊያ  መከላከያ ኃይል፣ ፖሊስና የፀጥታ መዋቅር ጋር ተባብራ ለመሥራት ፍላጎት እንዳላት መግለጻቸውንም አቶ መለስ አብራርተዋል።ምክትል ዋና ፀሃፊው በበኩላቸው ኢትዮጵያ በመንግስታቱ ድርጅት ሰላም ማስከበር ተልዕኮ የተጫወተችው ሚና ከፍተኛ ነው ብለዋል።በሌሎች አገራት ሰላምና መረጋጋት እንዲሰፍን ኢትዮጵያዊያን ሰላም አስከባሪ ኃይሎች በተለያዩ አገራት ለከፈሉት መስዋዕትነትም ምስጋና አቅርበዋል።ኢትዮጵያ በተባበሩት መንግስታት ድርጅት የሰላም ማስከበር ተልዕኮ ከፍተኛ ቁጥር ያላቸው ወታደሮችን በማሰማራት ቀዳሚ ከሆኑት አገራት መካከል ነች።በአሁኑ ወቅትም በተባበሩት መንግስታት ድርጅት ሥር በሚገኙ የተለያዩ የሰላም ማስከበር  ዘመቻዎች ከስምንት ሺህ በላይ የሰላም አስከባሪ ወታደሮችን አሰማርታለች። 